Tšehhis registreeriti esmaspäeval kõigi aegade soojarekord, kui Prahast edelasse jäävas Dobrichovice külas mõõdeti õhutemperatuuriks 40,4 kraadi, teatas riiklik meteoroloogiateenistus.
Veel mitmes Tšehhi piirkonnas mõõdeti 40 kraadi sooja.
Eelmine rekord oli püsinud alates 1983. aasta 27. juulist, mil Praha eeslinnas Uhrinevesis mõõdeti õhusoojaks 40,2 kraadi.
Meteoroloogiateenistuse teatel püsib Marokost ja Hispaaniast pärit kuum õhumass Tšehhi kohal veel mitu päeva. Kohalikud võimud on soovitanud eakatel inimestel siseruumides püsida, et vältida kuumarabandust.